
Pirms 95 gadiem 27. janvārī kādā ciematā tur, kur mūsdienās atrodas Rumānija, 
pasaulē nāca Cipora Feivloviča. Viņai bija laimīga bērnība, bet viss mainījās, kad 
14 gadu vecumā kopā ar citiem klasesbiedriem viņa bija spiesta pamest skolu. 


Viņas grēks? Viņa bija ebrejiete. 


Turpmākos gadus apzīmogoja bailes, jo tika ieviesti aizvien jauni likumi ebreju 
vajāšanai. Cipora un viņas ģimene nolēma paslēpties. Tad bailes pārmāca 


nežēlīga varmācība — Ciporas gimeni 1944. gadā nosūtīja uz Aušvicu. 


Cipora bija viena no ļoti nedaudziem izdzīvojušajiem. Bet viņas ģimene bija viena 


no miljoniem, ko nežēlīgi noslepkavoja aiz smagajiem dzelzs vārtiem. 


Kopš atbrīvota Aušvicas-Birkenavas koncentrācijas nometne, pagājuši 77 gadi, 


taču pieminēt holokausta šausmas ir ārkārtīgi svarīgi arī mūsdienās. 


Kaut gadu desmitiem esam centušies, tomēr vēl neesam paveikuši gana daudz, 


lai novērstu diskrimināciju un uzveiktu antisemītismu. 


Aizvien valda bailes, jo aizvien pastāv antisemītisms, un ik dienu tiek 
apdraudētas cilvēku pamattiesības netikt diskriminētiem ne dzimuma, ne rases, 


ne etniskās izcelsmes, ne seksuālās orientācijas dēļ. Tik bieži dzirdam par 

uzbrukumiem vai plāniem uzbrukt kādai sinagogai. Tik daudz cilvēku dzīvo 


bailēs. 


Pēdējos gados aizvien biežāk dzirdam antisemītiskas sazvērestības teorijas. 
Dezinformācija un vardarbība pret sabiedrības grupām nemanāmi izplatās gan 


tiešsaistē, gan reālajā pasaulē. 


Valda bailes, jo aizvien pastāv draudi. 


Un par to diemžēl esam atbildīgi mēs visi. 


Mums jādara vairāk, lai visi Eiropas iedzīvotāji justos droši. Ikvienam cilvēkam ir 


tiesības uz saviem uzskatiem, un ikviens cilvēks drīkst brīvi izvēlēties, kas viņš 


vēlas būt. Tāda ir mūsu Eiropas būtība. 


Mūsu paaudzei ir svēts pienākums nodot tālāk pagātnē gūtās atziņas un 


atgādināt mūsu jaunatnei, cik zemu cilvēce bija kritusi. Pārtraucot runāt par 


holokaustu, mēs pieļausim, ka šo šausmu piemiņa izbālē. 


"Turpināsim runāt par holokaustu — mēs nedrīkstam par to nerunāt, jo jau 


tagad ir pārāk daudz holokausta noliedzēju.” Tāds ir Ciporas vēstījums mums. 


27. janvāris liek mums visiem atcerēties. 


Tā ir mūsu kolektīvā atbildība. 

Simona Veila, Aušvicas ieslodzītā Nr. 78651, kļuva par pirmo tieši ievēlētā 
Eiropas Parlamenta priekšsēdētāju. Eiropas Parlamenta pienākums atcerēties ir 
institucionāls, taču arī ļoti personisks. 

Šodien mēs pieminam zvērības, kas pastrādātas pret ebrejiem un visiem 
holokausta upuriem, un pieminam dienu, kad tika atbrīvota Aušvicas 
koncentrācijas nometne. Šī atbrīvošana bija zīme, ka cerība vēl ir dzīva. 

Eiropas Parlaments arī turpmāk nosodīs pieaugošo antisemītismu. Eiropas 
Parlaments turpinās aizstāvēt mūsu Eiropas vērtības un pamata cilvēktiesības, 
lai darītu galu diskriminācijai. 

Tas ir mūsu kopīgais uzdevums. 

Mēs nekad neaizmirsīsim. 


Mēs turpināsim cīnīties. 


Tāds ir Eiropas Parlamenta solījums jums. 


